Schuck Antal méltatása

A Magyar Vakok és Gyengénlátók Országos Szövetségének elnöksége – a Vakok és Gyengénlátók Hermina Egyesülete javaslatára – 2026-ban Louis Braille-emlékérmet adományoz Schuck Antalnak a látássérült emberek érdekében végzett több évtizedes, elkötelezett munkája elismeréseként.

Schuck Antal számára szívügy az akadálymentesítés, a látássérült emberek segédeszközökkel való ellátása és a kultúrához való akadálymentes hozzáférés biztosítása. Tizenhat évesen csatlakozott a Szövetség Pest Megyei Szervezetéhez, ahol előbb az Ifjúsági Szervezet aktív tagjává, később vezetőjévé vált. Oszlopos tagja volt a Kultúrcsoportnak és a Szövetség akkori Számítástechnikai Társaságának is.

Megyei küldöttként, szervezeti képviselőként és magánemberként egyaránt olyan ember volt, akihez bárki bizalommal fordulhatott. A fiatalokat megértéssel és szeretettel támogatta, az idősebb tagtársakat tisztelettel és türelemmel segítette. Mindig számítani lehetett rá, akár egy új program akadálymentesítéséről, akár egy kulturális esemény megszervezéséről, akár bármilyen más, hozzá intézett kérésről volt szó.

A Bagolyvári Banda állandó ötletgazdájaként bármikor nyitott volt a közös gondolkodásra arról, miként tehető akadálymentesebbé az életünket egyre inkább átszövő digitális környezet. Ha elhangzott a jól ismert mondás: „Hoztam egy kis motyót”, mindenki tudta, hogy valami fontos és előremutató újdonságot készül megismertetni a szélesebb közönséggel.

A Vakok és Gyengénlátók Hermina Egyesületének alapítója, alakuló elnökségének tagja, később alelnöke, majd ügyvezető elnöke volt. Hosszú éveken át országos küldöttként is képviselte az egyesületet. Főállása mellett körzeti csoportvezetői feladatokat is ellátott, és a technológia folyamatos változásait követve segítséget nyújtott mindazoknak, akik hozzá fordultak.

Arra is jutott energiája, hogy agilis kollégáival közösen életre hívja a Dr. Bánó Miklós Braille-írás-olvasás vetélkedőt. Egyik ötletgazdája és szervezője a LESEK Konferenciának, emellett aktívan részt vesz azokban a levelezőlistákban is, amelyek a látássérült emberek akadálymentes mobil- és PC-alkalmazások használatát segítik.

A kultúra szeretete mindvégig meghatározta tevékenységét: a Hermina Egyesület rendezvényein versmondóként és szervezőként egyaránt szerepet vállalt. A mai napig segíti az egyesület munkáját, és olyan felelősségteljes feladatokban is számítani lehet rá, mint a tisztújító közgyűlések levezetése vagy a Jelölőbizottság munkájának koordinálása.

